b'\n_START_ARTICLE_\nProfeetta Elian kirkko (Viipuri)\n_START_PARAGRAPH_\nProfeetta Elian kirkko (aikaisemmin Neitsyt Marian el\xc3\xa4v\xc3\xb6itt\xc3\xa4v\xc3\xa4n l\xc3\xa4hteen ikonin kirkko) on ortodoksinen kirkko Viipurissa luovutetussa Karjalassa. Ennen alueluovutuksia Profeetta Elian kirkko oli Viipurin suomalaisen ortodoksiseurakunnan p\xc3\xa4\xc3\xa4kirkko. Kirkko otettiin uudelleen kirkolliseen k\xc3\xa4ytt\xc3\xb6\xc3\xb6n vuonna 1997. Profeetta Elian kirkko sijaitsee entisess\xc3\xa4 Repolan kaupunginosassa l\xc3\xa4hell\xc3\xa4 Papulan kaupunginosaan viev\xc3\xa4\xc3\xa4 rautatien ylitt\xc3\xa4v\xc3\xa4\xc3\xa4 siltaa.\n_START_SECTION_\nRakentaminen\n_START_PARAGRAPH_\nKirkon suunnitteli arkkitehti J. Brockmann, mutta piirustuksia ei noudatettu kellotornin osalta. Kirkko rakennettiin tiilest\xc3\xa4 ja rapattiin. Kirkko valmistui vuonna 1796 ja tuolloin se vihittiin Neitsyt Marian el\xc3\xa4v\xc3\xb6itt\xc3\xa4v\xc3\xa4n l\xc3\xa4hteen ikonin muistolle. Kirkkoa korjattiin vuosina 1932\xe2\x80\x931933 ja 1939.\n_START_SECTION_\nUlkoasu\n_START_PARAGRAPH_\nProfeetta Elian kirkko on suorakaiteenmuotoinen rakennus, jonka l\xc3\xa4nsip\xc3\xa4\xc3\xa4ss\xc3\xa4 on kellotorni ja it\xc3\xa4p\xc3\xa4\xc3\xa4ss\xc3\xa4 puoliympyr\xc3\xa4n muotoisessa apsiksessa alttari. P\xc3\xa4\xc3\xa4sis\xc3\xa4\xc3\xa4nk\xc3\xa4ynti on kellotornin alaosassa. Tornin katto on kellomainen ja sen p\xc3\xa4\xc3\xa4ll\xc3\xa4 on pieni sipulikupoli, jonka p\xc3\xa4\xc3\xa4ll\xc3\xa4 on risti. Kirkkosalissa on satulakatto ja sen keskell\xc3\xa4 on pienen varren p\xc3\xa4\xc3\xa4ss\xc3\xa4 pieni sipulikupoli ja sen p\xc3\xa4\xc3\xa4ll\xc3\xa4 risti. P\xc3\xa4\xc3\xa4ovi ja kellotornin avoimet \xc3\xa4\xc3\xa4niaukot olivat kaariaukkoja ja kirkon ikkunat suorakaiteen muotoisia.\n_START_SECTION_\nSis\xc3\xa4tilat\n_START_PARAGRAPH_\nProfeetta Elian kirkon pinta-ala on 241 neli\xc3\xb6metri\xc3\xa4. Matalaa kirkkosalia kattoi tasakatto, jonka reunat oli holvattu. T\xc3\xa4t\xc3\xa4 holvattua osaa koristivat maalaukset. Ikonostaasi oli yksikerroksinen.\n_START_SECTION_\nSota-aika ja kirkon kohtalo\n_START_PARAGRAPH_\nProfeetta Elian kirkkoa korjattiin vuonna 1939 ja kirkossa ehdittiin korjauksen j\xc3\xa4lkeen pit\xc3\xa4\xc3\xa4 vain yksi jumalanpalvelus ennen talvisodan syttymist\xc3\xa4. Kirkko ei k\xc3\xa4rsinyt suuria vaurioita talvisodassa, mutta se paloi Viipurin takaisin valtauksen yhteydess\xc3\xa4 jatkosodan alussa vuonna 1941. J\xc3\xa4ljelle j\xc3\xa4i vain tiilirunko._NEWLINE_Ven\xc3\xa4l\xc3\xa4iset rakensivat kirkon uudestaan vuonna 1997.'